சக்சினிக் நீரிலி

சக்சினிக் நீரிலி (Succinic anhydride) என்பது (CH2CO)2O  என்ற மூலக்கூற்று வாய்ப்பாடு கொண்ட ஒரு கரிம வேதியியல்  சேர்மமாகும். சக்சினிக் அமிலத்தின் அமில நீரிலியான இச்சேர்மம் நிறமற்ற திண்மமாகக் காணப்படுகிறது.

 தயாரிப்பு 

சக்சினிக் அமிலத்தை நீர் நீக்க வினைக்கு உட்படுத்தி இச்சேர்மத்தை தயாரிக்கிறார்கள். இந்நீர் நீக்க வினையானது வெப்பமூட்டல் அல்லது அசிட்டைல் குளோரைடு, பாசுபோரைல் குளோரைடு  உதவியுடன் நிகழ்த்தப்படுகிறது. 

தொழில்முறைத் தயாரிப்புகளில் மாலியிக் நீரிலியை வினையூக்க ஐதரசனேற்றம் செய்து சக்சினிக் நீரிலி தயாரிக்கப்படுகிறது.

 வினைகள் 

சக்சினிக் நீரிலி நீராற்பகுப்பு அடைந்து சக்சினிக் அமிலத்தைக் கொடுக்கிறது:

(CH2CO)2O  + H2O  →  (CH2CO2H)2

ஆல்ககால்களுடன் (ROH) வினைபுரியும் போதும் இதே வகையான வினையே நிகழ்கிறது. ஆனால் ஒற்றைப்படி எசுத்தர் விளைபொருளாகக் கிடைக்கிறது:

(CH2CO)2O  + ROH  → RO2CCH2CH2CO2H

 தொடர்புடைய சேர்மங்கள் 


மாலியிக் நீரிலி ஒலிபீன்களுடன் சேர்ந்து ஆல்டர் ஈன் வினையில் ஈடுபட்டு ஆல்க்கீனைல்சக்சினிக் நீரிலிகளைக் கொடுக்கிறது. இத்தகைய சேர்மங்கள் காகிதம் தயாரித்தலில் பசையூட்டும் முகவர்களாகப் பயன்படுகின்றன. இச்செயல் முறையில் நீரிலிகள்  செல்லுலோசு இழைகளில் ஐதராக்சில் குழுக்களைக் கொண்ட எசுத்தர்களாக உருவாகின்றன. இதேபோல மாலியிக் நீரிலி பாலி ஐசோபியூட்டைலீன் உடன் சேர்ந்து பாலி ஐசோபியூட்டைலீனைல்சக்சினிக் நீரிலியைத் தருகிறது. பெட்ரோலியக் கூட்டுப் பொருட்கள் தொழிற்சாலைகளில் இவை கட்டுறுப்புகளாகப் பயன்படுகின்றன.  

 மேற்கோள்கள் 

பகுப்பு:கார்பாக்சிலிக் நீரிலிகள்